Χανιά, 15/11/2022

**ΔΕΛΤΙΟ ΤΥΠΟΥ**

1. **«Όψεις της Ενδοοικογενειακής Βίας»: Ημερίδα Ενημέρωσης και ευαισθητοποίησης από τον Δήμο Χανίων – Δηλώσεις συμμετοχής**

Με αφορμή τη Διεθνή Ημέρα για την Εξάλειψη της Βίας κατά των Γυναικών, που έχει οριστεί στις 25 Νοεμβρίου, ο Δήμος Χανίων διοργανώνει ημερίδα, με θέμα: **«Όψεις της Ενδοοικογενειακής Βίας»**.

Στόχος της ημερίδας, που διοργανώνεται με μέριμνα του Τμήματος Κοινωνικής Πολιτικής του Δήμου Χανίων και θα πραγματοποιηθεί την **Παρασκευή 25 Νοεμβρίου 2022**, από τις **09:00 έως τις 13:30**, στο **Θέατρο «Μίκης Θεοδωράκης»**, είναι η ανάδειξη του κοινωνικού προβλήματος της ενδοοικογενειακής βίας, η ευαισθητοποίηση και αφύπνιση των πολιτών για έγκαιρες παρεμβάσεις στους πυρήνες όπου γεννάται η βία, καθώς και η ορθή αντιμετώπισή της.

Ειδικοί επιστήμονες που ασχολούνται με το εν λόγω θέμα, θα παρουσιάσουν μερικά από τα πιο κεντρικά θέματα της ενδοοικογενειακής βίας, εστιάζοντας, κατά κύριο λόγο, στη γυναίκα και το παιδί.

Η ημερίδα υλοποιείται σε συνεργασία με το Γραφείο Ανηλίκων της Υποδιεύθυνσης Ασφαλείας Χανίων, το Γραφείο Ενδοοικογενειακής Βίας της Αστυνομικής Διεύθυνσης Χανίων, τον Δικηγορικό Σύλλογο Χανίων, τον Ξενώνα Φιλοξενίας Γυναικών Δήμου Χανίων και το Κέντρο Στήριξης Οικογένειας του Κέντρου Κοινότητας Δήμου Χανίων, με επίκεντρο τη βία στην οικογένεια.

Όσοι επιθυμούν να παρακολουθήσουν την ημερίδα θα πρέπει να δηλώσουν τη συμμετοχή τους, έως την **Τετάρτη 23 Νοεμβρίου 2022**, στα τηλέφωνα του Τμήματος Κοινωνικής Πολιτικής του Δήμου Χανίων: **2821341693** και **2821341695** (εργάσιμες ημέρες και ώρες).

*Η είσοδος είναι ελεύθερη, ενώ στο τέλος της ημερίδας θα δοθεί βεβαίωση παρακολούθησης.*

1. **ΠΡΟΓΡΑΜΜΑ ΗΜΕΡΙΔΑΣ**

* «Ενδοοικογενειακή βία-παιδική κακοποίηση: μορφές κακοποίησης, αναγνώριση ενδείξεων ενός κακοποιημένου παιδιού και τρόποι αντιμετώπισης», Γιώτα Μάνθου, Κοινωνική Λειτουργός ΜSW– Ψυχολόγος, Αν. Προϊσταμένη Τμήματος Αναδοχών-Υιοθεσιών ΕΚΚΑ
* «Ενδοοικογενειακή βία - η εμπειρία του Ξενώνα Φιλοξενίας Γυναικών Δήμου Χανίων» από στελέχη του Ξενώνα
* «Ολιστική παρέμβαση στην οικογένεια», Κοινωνικοί λειτουργοί και στελέχη του Κέντρου Στήριξης Οικογένειας Κέντρου Κοινότητας Δήμου Χανίων
* «Ο ρόλος του εισαγγελέα ανηλίκων παρεμβάσεις, λύσεις, προτάσεις», Χριστίνα Δημητριάδου – Στεργιανού, Εισαγγελέας Ανηλίκων Χανίων
* «Φυλάκισε τη βία, Ελευθέρωσε τη ψυχή», Βιγλάκη Ελένη Υπαστυνόμου Α΄ Προϊσταμένη Γραφείου Αντιμετώπισης ενδοοικογενειακής Βίας Α.Τ. Χανίων
* «Δικαιώματα θυμάτων ενδοοικογενειακής βίας- Νομικές διαδικασίες», Άρτεμις Χριστοπούλου δικηγόρος παρ΄ Αρείω Πάγω, - ΜΔΕ πολιτικών Επιστημών – Μέλος ΔΣ Δικηγορικού Συλλόγου Χανίων - Υπεύθυνη της Επιτροπής Ανθρωπίνων Δικαιωμάτων σε θέματα ενδοοικογενειακής βίας.

**Από το Γραφείο Τύπου**